Diari Oficial de la Generalitat Valenciana


Sumari del DOGV 2191, del 24-01-1994 (1994/830333)

RESOLUCIÓ de 12 de gener de 1994, del Secretari General de la Conselleria de Sanitat i Consum, per la qual dicta instruccions per a l'aplicació de la borsa de treball de vinculació temporal a institucions sanitàries.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2191

Data del DOGV
:   24-01-1994

Secció del DOGV
:   ALTRES DISPOSICIONS

Número del document
:   1994/830333


Data del document
:   12-01-1994

Organisme emissor
:   Conselleria de Sanitat i Consum

Tipus de document
:   Resolució

Anàlisi jurídica

RESOLUCIÓ de 12 de gener de 1994, del Secretari General de la Conselleria de Sanitat i Consum, per la qual dicta instruccions per a l'aplicació de la borsa de treball de vinculació temporal a institucions sanitàries. [94/0362]  
En la mesa sectorial realitzada el dia 15 de desembre de 1993, s'adoptà l'acord de modificar l'annex de l'acord de la Conselleria de Sanitat i Consum i les organitzacions sindicals sobre seguiment de la contractació temporal de 20 de febrer de 1992, del personal al servei de les institucions sanitàries dependents de la Conselleria de Sanitat i Consum.  
Segons el que s'hi va acordar i les competències atribuïdes per l'Ordre de 22 de març de 1993, del Conseller de Sanitat i Consum, per què s'aprovava el text refós del Reglament Orgànic i Funcional de la Conselleria de Sanitat i Consum (DOGV de 14.04.93), resolc:  
Primer  
Publicar, com a annex I, l'annex de l'acord de la Conselleria de Sanitat i Consum i les organitzacions sindicals per al seguiment de la contractació temporal de personal al servei de les institucions sanitàries dependents de la Conselleria de Sanitat i Consum, sobre normes de funcionament de la borsa de treball per a la vinculació temporal de personal a institucions sanitàries esmentades.  
Segon  
Determinar, com a centres de recepció de sol·licituds, els allistats en l'annex II.  
Tercer  
En compliment del punt 4.3 de l'acord, i segons el que estableix la Comissió Central de Seguiment de la Borsa de Treball, de data 29 de desembre de 1993, el termini per a la presentació de sol·licituds queda establert entre els dies 1 i 28 de febrer de 1994, ambdues inclosos.  
València, 12 de gener de 1994.- El Secretari General: Antonio Hernández Royo.  
ANNEX I  
Annex de l'acord de la Conselleria de Sanitat i Consum organitzacions sindicals per al seguiment de la contractació temporal de personal al servei de les institucions sanitàries dependents del Servei Valencià de Salut, sobre normes de funcionament de la borsa de treball per a la vinculació temporal de personal a les institucions sanitàries esmentades del Servei Valencià de Salut.  
Reunits, el 15 de desembre de 1993, els representants de la Conselleria de Sanitat i Consum i de les organitzacions sindicals CCOO, CEMSATSE, CSI-CSIF i UGT, a fi de proposar i desplegar les normes de funcionament de les borses de treball que es constituesquen d'acord amb l'apartat segon de la mesa sectorial de Sanitat de 25 d'octubre de 1993, acorden que les borses de treball es regiran per les normes generals següents:  
1. Objecte de la borsa de treball  
1.1 Els nomenaments i les contractacions temporals en llocs de treball de les institucions sanitàries dependents del Servei Valencià de Salut es faran através de les borses de treball constituïdes en les direccions territorials o, si s'escau, àrees de salut del Servei Valencià de Salut segons els criteris i les normes de funcionament que tot seguit s'exposen i sotmeses al control de comissions paritàries integrades per l'administració sanitària i les organitzacions sindicals amb representació, segons el que preveu la Llei 9/1987, de 12 de juny, en el Servei Valencià de Salut.  
1.2 Queden exclosos del sistema de selecció a través de les borses de treball el següent personal:  
a) El nomenaments interins de substitució per causa de llicència, vacances i baixes per malaltia de durada previsiblement inferior a tres mesos que afecten funcionaris tècnics al servei de la sanitat local i personal de quota (metges generals, pediatres, ATS, llevadores i especialistes de quota), llevat que els titulars no haguessen formulat proposta de substitut.  
En aquests casos es comunicaran, no obstant això, els nomenaments fets a la comissió sectorial de contractació corresponent, expressant el motiu del nomenament.  
b) Els nomenaments com a facultatiu especialista de districte de llocs de treball que procedesquen de la reconversió d'un altre d'especialista de quota. En aquest supòsit, recauran els nomenaments sobre el personal interí que ocupara la plaça amortitzada, sempre que reunesca els requisits generals exigits.  
c) Els nomenaments o les contractacions del personal de les categories següents:  
- Personal sanitari dels centres de salut comunitària.  
- Personal informàtic.  
El personal esmentat se seleccionarà, després d'haver-ho anunciat en la premsa, a través de comissions paritàries (sindicats i administració) que es constituesquen a l'efecte per a cada tipus de personal a fi de valora l'experiència i la idoneïtat dels sol·licitants.  
1.3 En els nomenaments o les contraccions de metges generals d'equips d'atenció primària, tindran sempre prioritat les persones que estiguen inscrites en la borsa corresponent i acrediten estar en possessió del títol d'especialista en Medicina Familiar i Comunitària.  
1.4 Els gerents o els directors mèdics de les institucions, podran excepcionalment sol·licitar els llocs de treball les especials característiques dels quals facen necessari tenir determinades condicions d'experiència, amb una sol·licitud prèvia justificada adequadament que serà valorada lliurement per la comissió sectorial de contractació corresponent acceptada per la majoria dels seus membres. La discrepància entre la comissió i l'informa de la institució serà elevada a la Comissió Central del Seguiment de la Contractació. En tot cas serà comunicada a la junta de personal corresponent abans de qualsevol contractació o nomenament realitzat per aquest procediment excepcional.  
2. Característiques generals  
2.1 Incompatibilitats. Durant l'ocupació temporal del lloc de treball no podrà fer-se'n compatible l'exercici amb un altre lloc de treball, càrrec o activitat en el sector públic, llevat dels supòsits excepcionals que preveuen les disposicions vigents en matèria d'incompatibilitats.  
2.2 Règim de prestació de serveis. El règim de prestació de serveis serà indistintament de matí i/o vesprada, sense perjudici de la dedicació que hi pogués correspondre en concepte de guàrdies mèdiques, atenció continuada, torns de nit o anàlegs.  
2.3 Retribucions. Al personal temporal li correspondran les retribucions íntegres del lloc de treball per a què haja estat nomenat o contractat.  
2.4 Règim jurídic. El personal que siga nomenat o contractat temporalment estarà subjecte, mentre dure el nomenament, o la contractació, al règim jurídic corresponent al lloc de treball per al qual haja estat nomenat o contractat.  
2.5 Dedicació exclusiva. El personal facultatiu que siga nomenat o contractat temporalment en un lloc de treball que tinga assignat un complement específic estarà subjecte al règim de dedicació exclusiva en els termes previstos per la Llei 53/84, de 26 de desembre, el Reial Decret 598/85, el Decret 60/85 i 169/90 de 15 d'octubre del Consell de la Generalitat Valenciana.  
2.6 Vinculació orgànica i funcional. El personal que siga nomenat o contractat temporalment mantindrà la vinculació orgànica i funcional corresponent al lloc de treball per al qual haja estat nomenat o contractat.  
2.7 Sota cap supòsit la vinculació temporal al Servei Valencià de Salut atorgarà cap dret a l'ocupació definitiva del lloc de treball o de preferència per a l'ingrés en l'esmentat organisme, sense perjudici que els serveis prestats siguen valorats segons els barems de les fases de concurs de les corresponents convocatòries per a la provisió definitiva de llocs.  
3. Requisits per a la inscripció en la borsa de treball  
3.1 Requisits comuns per a totes les categories  
3.1.1 Tenir la nacionalitat espanyola.  
3.1.2 Tenir divuit anys d'edat complerts.  
3.1.3 No trobar-se inhabilitat per a l'exercici de funcions públiques, ni separat mitjançant expedient disciplinari del servei de qualsevol de les administracions públiques o de la Seguretat Social.  
3.1.4 Estar en possessió de la titulació corresponent que, segons el que estableix la disposició addicional del Reial Decret 3/1987, d'11 de setembre, (BOE núm. 219, d'11.09.87), serà:  
Grup A: llicenciat, enginyer, arquitecte o equivalent.  
Grup B: enginyer tècnic, diplomat universitari, arquitecte tècnic, formació professional de tercer grau o equivalent.  
Grup C: batxiller, formació professional de segon grau o equivalents, o tenir aprovada la prova d'accés a la universitat per a majors de 25 anys.  
Grup D: títol de graduat escolar, formació professional de primer grau o equivalents.  
Grup E: certificat d'escolaritat o equivalent.  
3.2 Requisits específics  
3.2.1 Per a places de medicina general, inclosos metges de servei d'urgència, reforços, sanitaris locals o altres llocs de treball de metges assistencials no-especialistes.  
a) Estar en possessió del títol de llicenciat o doctor en Medicina i Cirurgia.  
3.2.2 Per a places estatutàries de facultatiu especialista.  
a) Metges: estar en possessió del títol de llicenciat o doctor en Medicina i Cirurgia i posseir el títol corresponent de metge especialista lliurat pel Ministeri d'Educació i Ciència, llevat del cas dels llocs de treball de les unitats de documentació clínica i admissió, que sols requeriran el títol de llicenciat o doctor en Medicina i Cirurgia.  
b) Farmacèutic: estar en possessió del títol de llicenciat o doctor en Farmàcia i posseir el títol de Farmacèutic Especialista corresponent, lliurat pel Ministeri d'Educació i Ciència. Aquests llicenciats o doctors podran accedir a places de les especialitats de farmàcia hospitalària, anàlisis clíniques, microbiologia i parasitologia i bioquímica clínica segons el títol d'especialitat que tinguen.  
c) Químics: tenir el títol de llicenciat o doctor en Ciències Químiques i acreditar la seua formació en l'especialitat de què es tracte mitjançant un diploma lliurat per la corresponent escola d'especialització o formació completa com a químic intern i resident, realitzada en centres acreditat o degudament reconeguts, després de la superació de la prova nacional selectiva que estableixen les disposicions vigents. Aquests llicenciats o doctors podran accedir a llocs de treball de les especialitats d'anàlisis clíniques, microbiologia i parasitologia i bioquímica clínica en funció del diploma d'especialització o certificació de residència efectuada que tinguen.  
d) Biòlegs: tenir el títol de llicenciat o doctor en Ciències Biològiques i acreditar la seua formació en l'especialitat de que es tracte mitjançant formació completa com a biòleg intern i resident, realitzada en centres acreditats o degudament reconeguts, prèvia la superació de la prova nacional selectiva que estableixen les disposicions que vigeixen. Aquests llicenciats o doctors podran accedir a llocs de treball de les especialitats de bioquímica clínica, immunologia, microbiologia i parasitologia i anàlisis clíniques, en funció de la certificació de residència efectuada que tinguen.  
e) Odontòlegs: tenir el títol de llicenciat o doctor en Odontologia. Aquests llicenciats o doctors podran accedir a llocs de treball d'odontologia.  
f) Titulats superiors no sanitaris inclosos en l'Estatut de Personal Facultatiu: estar en possessió del títol de llicenciat o doctor que els habilite per a l'exercici del corresponent lloc.  
3.2.3 Per a places de personal sanitari no facultatiu, inclús sanitaris locals:  
a) ATS / diplomat en Infermeria: tenir el títol de diplomat en Infermeria o equivalent, lliurat per les facultats de Medicina o pel Ministeri d'Educació i Ciència. Aquests titulats podran accedir als llocs de treball d'ATS/DUI, així com, en funció d'ostentar la corresponent titulació, als de llevador i fisioterapeuta.  
b) Fisioterapeutes: tenir el títol de diplomat en Fisioteràpia. Podran accedir a places de fisioterapeuta.  
c) Tècnics especialistes: estar en possessió del títol de Formació Professional de segon grau de l'especialitat corresponent al lloc de treball.  
d) Auxiliar d'infermeria: estar en possessió del títol de Formació Professional de primer grau, branca sanitària, lliurat pel Ministeri d'Educació i Ciència.  
3.2.4 Per a places de personal no sanitari.  
a) Estar en possessió de la titulació específica que l'habilite per a l'exercici del lloc de treball corresponent.  
b) Els aspirants a llocs de treball de la categoria de conductors hauran de tenir, a més de la titulació corresponent, el permís de conduir de la categoria adequada al lloc de treball corresponent.  
c) Els aspirants a llocs de treball de cuiner i rentaplats hauran de tenir el carnet de manipulador d'aliments de risc alt.  
3.2.5 Per a llocs de treball de titulat superior o mitjà dels centres de salut comunitària o veterinaris (inclosos sanitaris locals).  
a) Complir els requisits de titulació, coneixements i experiència exigits en la classificació del lloc de treball.  
3.3 Requisits específics del torn de millora d'ocupació.  
Els aspirants per torn de millora d'ocupació caldrà que tinguen la condició de personal amb nomenament en propietat.  
3.4 Moment en què cal acreditar el compliment dels requisits.  
Els requisits establerts en els apartats anteriors caldrà tenir-los en el moment de presentar la documentació i mantenir-los en el moment del nomenament o la contractació temporal, moment en què s'acreditaran els mateixos.  
3.5 Amb les excepcions que regulen els diferents apartats del present acord, en cap cas es requerirà l'aspirant a ocupació eventual o interina titulació acadèmica o experiència superior a l'exigida oficialment en les diferents ofertes d'ocupació pública per a la seua categoria.  
4. Inscripció en la borsa de treball  
4.1 Sol·licitud: els interessats i les interessades a inscriure-s'hi hauran de formular la sol·licitud oportuna segons model oficial autocopiable, que serà facilitat debades a les direccions territorials i àrees de salut del Servei Valencià de Salut.  
4.2 Presentació: les sol·licituds, adreçades a la delegació territorial o gerència d'àrea del Servei Valencià de Salut i degudament emplenades, es podran presentar als registres generals de les direccions territorials i àrees de salut del Servei Valencià de Salut i en les diverses institucions sanitàries que per l'administració seran determinades.  
4.3 Termini: la convocatòria s'anunciarà després de l'acord de la Comissió Central de Seguiment, en què es negociarà el termini de presentació d'instàncies.  
4.4 El personal que desitge inscriure-s'hi formularà única instància en que indicarà una sola categoria i tres àrees de salut en les institucions de la qual hom desitja prestar serveis. A aquests efectes el Servei Especial d'Urgències es considerarà com una àrea de salut especial.  
4.5 Exclusió per falsedat: la consignació de dades falses en la instància, o la falsedat de documentació aportada per sol·licitants, comportarà l'exclusió de la borsa de treball, sense perjudici de les mesures legals que corresponguen.  
4.6 Domicili a efectes de notificacions: el domicili que conste en la instància es considerarà l'únic vàlid a efectes de notificacions, sent responsabilitat exclusiva del sol·licitant tant les errades en la consignació del mateix com la comunicació al Servei Valencià de Salut de qualsevol canvi de domicili.  
4.7 Aspirants per millora d'ocupació: l'opció sobre vacants reservades per al torn de millora d'ocupació haurà de formular-se en la corresponent sol·licitud d'inscripció en la borsa de treball, en l'espai habilitat a l'efecte. En el supòsit que l'aspirant no complirà els requisits per a optar per aquest torn la seua sol·licitud es traslladarà automàticament a torn lliure.  
4.8 Als efectes de millora d'ocupació es comptaran els serveis previs reconeguts mitjançant resolució a l'empara del que disposa la Llei 70/1978, de 26 de desembre.  
5. Documentació que cal aportar amb la instància  
5.1 Junt a la instància els concursants hauran d'aportar els següents documents:  
a) Documentació acreditativa de la titulació que els habilita per exercir el lloc de treball que sol·liciten.  
b) Documentació acreditativa dels mèrits que els concursants desitgen de fer valer davant la comissió de seguiment de la borsa de treball, d'acord amb el barem que consta en l'apartat 10.  
c) Els sol·licitants per millora d'ocupació hauran de presentar còpia del nomenament en propietat en institució sanitària del Servei Valencià de Salut, així com certificat de serveis prestats des de la data de presa de possessió.  
d) Fotocòpia del DNI.  
e) Autobaremació segons el barem inclòs en l'apartat 10 d'aquestes normes i en el model inclòs en la sol·licitud.  
5.2 La documentació aportada junt a la instància caldrà presentar-la degudament compulsada.  
5.3 ºnicament es valoraran els mèrits adquirits fins el 31 d'octubre de 1993. La Comissió Sectorial de Seguiment de la Borsa de Treball, sols podrà valorar la documentació aportada en temps i forma. Podrà requerir qualsevol aclariment sobre la mateixa i, quan el requeriment no siga atès no serà valorat el mèrit corresponent. Sota cap supòsit s'admetrà documentació a efectes de barem que no haja estat aportada en el termini fixat en l'apartat 4.3 d'aquestes normes.  
6. Llista d'inscrits  
Es publicarà la llista de noms d'inscrits en les corresponents categories de la borsa de treball amb expressió de la puntuació atorgada, àrees sol·licitades i, en el seu cas, del motiu d'exclusió. Tal publicació obrirà automàticament un termini de 15 dies per a la reparació de defectes o presentació d'al·legacions. Corregits els defectes o estimades, si procedia, les al·legacions, les correccions s'afegiran a l'esmentada llista. L'entrada en vigor de les borses es decidirà per les respectives comissions sectorials.  
7. Comissió de seguiment de la borsa de treball  
7.1 Nombre: hi haurà una comissió central per al seguiment de les contractacions i una comissió sectorial de seguiment per cadascuna de les borses de treball que es constituiran.  
7.2 Composició: totes les comissions seran paritàries i estaran integrades per quatre representants de l'administració sanitària i quatre representants de les organitzacions sindicals, sense perjudici de l'assistència de personal col·laborador a les sessions de les mateixes. Tots els membres hauran d'estar en situació en actiu en lloc de treball en propietat a la Conselleria de Sanitat i Consum o Servei Valencià de Salut.  
7.3 Funcions: la comissió central s'encarregarà del seguiment del compliment d'aquests acords sobre nomenaments i contractacions temporals al Servei Valencià de Salut, així com del desenvolupament, aclariment o modificació dels mateixos. Les comissions sectorials de seguiment de les borses de treball s'encarregaran del control de tals acords en els seus respectius àmbits, del control de funcionament de les respectives borses de treball i de la baremació dels sol·licitants.  
7.4 Funcionament: tots els membres de les comissions de seguiment -llevat del personal col·laborador- actuaran amb veu i vot requerint-se'n la presència física. S'entendrà constituïda la comissió de seguiment quan hi assistesquen la meitat dels membres de cadascuna de les parts. Els acords s'hi prendran per majoria simple i se n'estendrà acta de totes les sessions. Es designarà un secretari entre els seus membres. En allò que no acorden aquestes normes, el funcionament de les comissions es regirà pel que estableix per als òrgans col·legiats la Llei de Procediment Administratiu. Tant la comissió central com les territorials de seguiment de la contractació es reuniran almenys una vegada al mes. Els sindicats components de les comissions comunicaran per escrit a l'administració el nom del seu representant en les diverses comissions amb el seu suplent corresponent.  
7.5 Seu de les comissions: a efectes de comunicacions i altres incidències, la comissió central tindrà la seu als serveis centrals del Servei Valencià de Salut. La resta de les comissions de seguiment tindran la seu a les seus de les direccions territorials o àrees de salut on es constituiran borses de treball.  
8. Funcionament de les borses de treball  
8.1 Es constituirà una borsa de treball per direcció territorial o, si és el cas, àrea de salut, subdividida en tantes llistes sectorials com categories, especialitats o modalitats de llocs de treball existesquen i aquestes, alhora, s'organitzaran en dos torns: torn de millora d'ocupació i torn ordinari. Quan el nombre previsible de vacants en l'àmbit territorial d'una borsa de treball es preveja mínim, la corresponent comissió de seguiment podrà optar per no constituir tal borsa de treball. En aquest supòsit els corresponents contractes temporals es faran al personal tramès per les oficines d'ocupació de l'INEM.  
Els nomenaments o contractes s'assignaran, segons el lloc que s'ocupe en les borses de cadascuna de les categories, respectant l'ordre de comunicació de l'existència de vacants per les institucions; comunicació que es realitzarà a la borsa immediatament acabat el contracte o amb anterioritat a la data en puga preveure-se'n l'acabament.  
8.2 El 50 per 100 dels contractes o nomenaments de cada categoria de durada prevista igual o superior a sis mesos s'oferiran en primer lloc al torn de millora d'ocupació.  
8.3 Acabat el termini de presentació de sol·licituds la borsa romandrà tancada a noves inscripcions fins a l'entrada en vigor de la següent. A partir d'aquest moment es procedirà a la baremació dels sol·licitants i publicació de la llista d'inscrits. Mentre no siga publicada la llista corresponent a cada any, restarà en vigor la llista de l'any anterior.  
Excepcionalment i per acord de la comissió central de seguiment, per a les categories professionals deficitàries podrà obrir-se en el mateix any nou termini d'inscripció.  
8.4 Un sol·licitant podrà sols aparèixer inscrit en una llista d'una borsa de treball.  
8.5 A fi d'evitar tant feina inútil com la creació de falses expectatives en els col·lectius de treballadors desocupats, les llistes seran limitades. Les llistes admetran tants inscrits com determine la corresponent comissió de seguiment en funció del volum de contractació temporal previst per a l'exercici.  
8.6 Els sol·licitants que rebutgen una oferta (amb les úniques excepcions de trobar-se en situació de compliment del servei militar o incapacitat laboral per malaltia o maternitat, o en supòsit de torn de millora d'ocupació, que l'oferta siga fora del mateix municipi, aspectes que caldrà que siguen acreditats suficientment a criteri de la comissió de seguiment) passaran a situar-se al final de la llista d'inscrits.  
En el supòsit que no hi haja sol·licitants per a llocs de treball a cobrir en una determinada categoria i àrea de salut, la comissió de seguiment requerirà el primer concursant en llista per a la cobertura temporal de l'esmentat lloc. Si rebutjava la contractació passarà a situar-se al final de la llista corresponent. Quan la renúncia es produesca per dues vegades consecutives, suposarà l'exclusió de la borsa als únics efectes d'accedir a ocupar places vacants en plantilla, i podrà únicament beneficiar-se de nomenaments o contractes de substitució.  
El treballador desplaçat fora de l'àrea sol·licitada, no se'l requerirà de nou per aquest motiu fins que ho hagen estat la resta d'inscrits en la borsa de la categoria de referència. D'igual manera, acabada la vigència de la borsa podrà renunciar, sense patir cap punició, per accedir a lloc de treball de l'àrea sol·licitada.  
8.7 Continuaran en el seu lloc en la llista d'inscrits els sol·licitants que, encara que hagen estat contractats per la borsa de treball, no hagen totalitzat un període de treball igual o superior a sis mesos durant la vigència de la corresponent llista d'inscrits. Totalitzat aquest període passaran a situar-se al final de la llista d'inscrits.  
8.8 La renúncia a seguir prestant serveis per nomenament o contracte temporal, siga quina siga la causa, comportarà l'exclusió de la borsa de treball vigent en el moment de la renúncia.  
8.9 Quan es produesca la necessitat de realitzar una contractació o nomenament temporal s'avisarà mitjançant telegrama, i segons l'ordre de puntuació de la llista d'inscrits, el sol·licitant corresponent.  
8.10 El sol·licitant disposarà de 24 hores per a presentar-se davant l'òrgan de contractació que s'indique en el telegrama, aportant la següent documentació:  
a) DNI.  
b) Títol acadèmic exigit per a l'ocupació del corresponent lloc de treball.  
c) Carnet de desocupació (llevat del cas que es tracte de millora d'ocupació).  
En el supòsit que no comparegués s'entendrà que rebutja l'oferta i se'l situarà, segons el que preveu l'apartat 8.6, al final de la llista d'inscrits, i es procedirà a cridar el següent inscrit.  
8.11 Amb l'inici de la prestació de serveis començaran a comptar-se, en el seu cas, els períodes de prova previstos en els respectius règims jurídics o, en el supòsit de contractació laboral, els pactats en el contracte.  
La no superació del període de prova, inclús del personal per torn de millora d'ocupació, requerirà un informe motivat del gerent o director de la institució que haurà de ser elevat i aprovat per la comissió sectorial corresponent, la qual cosa comportarà l'exclusió de la borsa d'aquest personal.  
8.12 Al personal que siga nomenat o contractat temporalment li serà lliurada una còpia del nomenament o contracte a la signatura del mateix, i una còpia legal en el termini màxim de 10 dies hàbils des de la signatura.  
8.13 Minusvàlids: quan la institució reba personal minusvàlid i hi haja problemes d'adaptació física del mateix, el centre necessàriament haurà d'elevar informe a la comissió sectorial corresponent.  
9. Publicitat  
Trimestralment es farà pública als taulers d'anuncis de les direccions territorials i àrees de salut la relació d'inscrits que hagen formalitzat i finalitzat contractes o nomenaments temporals en aquell trimestre.  
La relació esmentada, amb indicació del número d'ordre en la borsa del treballador i de la classe de nomenament o contracte temporal efectuat, serà lliurada amb la mateixa periodicitat als sindicats representats en les comissions de seguiment.  
Els sol·licitants tindran accés als expedients de sol·licitud i podran demanar-ne informació.  
10. Barem  
1. Titulats superiors que hagen complert el període complet de formació com a resident en l'especialitat de què es tracte en centre nacional o estranger amb programa reconegut de docència per a postgraduats en les especialitats de què es tracta: 1 punt  
2. Per cada mes de serveis prestats en institucions sanitàries públiques i en la mateixa categoria o especialitat en què se sol·licita ocupació temporal: 0,30 punts  
3. Per cada mes de serveis prestats en institucions sanitàries públiques en distinta categoria o especialitat de què se sol·licita ocupació temporal: 0,20 punts  
4. Per cada mes de serveis prestats en institucions sanitàries no públiques concertades pel Servei Valencià de Salut: 0,10 punts  
5.1 Per no haver prestat serveis en institucions sanitàries del Servei Valencià de Salut durant l'any immediatament anterior: 1 punt  
5.2 Per haver treballat en institucions sanitàries del Servei Valencià de Salut menys de sis mesos en l'any immediatament anterior: 1 punt  
La puntuació dels punts 5.1 i 5.2 és incompatible amb la dels punts 2, 3 i 4 en el període de temps coincident.  
6. Per tenir la condició de minusvàlid acreditada mitjançant certificat lliurat per la Conselleria de Treball i Assumptes Socials o un altre òrgan competent d'una altra comunitat o de l'administració de l'estat: 1 punt  
7. Per ser menor de 25 o major de 45 anys: 1 punt  
8. Per haver superat algun exercici corresponent a la categoria a què es presenta sol·licitud en la darrera convocatòria del Servei Valencià de Salut: 0,50 punts  
9. Per cada mes en situació de desocupació fins el 31 d'octubre de 1993: 0,15 punts  
Els possibles empats es dirimiran en favor del sol·licitant que obtinga major puntuació en cada apartat del barem, començant pel primer. Si persisteix l'empat, l'ordre d'inscripció es dirimirà en favor del sol·licitant de major edat.  
11. Norma final  
L'administració es compromet a proposta de la comissió central de seguiment a exigir als seus empleats les responsabilitats administratives i disciplinàries derivades d'incompliments i frau dels presents acords. Sense perjudici de les funcions encomanades a les diferents comissions de seguiment, la mesa sectorial de sanitat valorarà trimestralment el funcionament general de les borses de treball.  
ANNEX II  
Província de València  
Hospital Dr. Peset Aleixandre  
 Av. Gaspar Aguilar, 90  
 Registre a la planta baixa  
 46647 València  
 Tel. (96) 386 25 00  
Hospital Arnau de Vilanova  
 C/ Sant Climent, 26  
 Registre a la 9ª planta  
 46649 València  
 Tel. (96) 386 85 00  
Hospital la Fe  
 Av. Campanar, 21  
 Registre a l'hospital central, 3ª planta  
 46091 València  
 Tel. (96) 386 27 00  
Direcció Territorial de la Conselleria de Sanitat i Consum de València  
 C/ Quart, 99  
 Registre a la planta baixa  
 46479 Valencia  
 Tel. (96) 391 00 29  
 i  
 C/ Guàrdia Civil, 21  
 Registre a la planta baixa  
 46998 València  
 Tel. (96) 398 54 00  
Hospital de Sagunt  
 Av. Ramón y Cajal, s/n  
 Registre a la planta baixa  
 46412 Port de Sagunt  
 Tel. (96) 267 67 00  
Hospital de Xàtiva  
 Carretera de Xàtiva a Silla, km 2  
 Registre a la 1ª planta  
 46403 Xàtiva  
 Tel. (96) 227 25 11  
Hospital de Gandia  
 Passeig de la Germania, 71  
 Registre a la planta baixa  
 46793 Gandia  
 Tel. (96) 295 92 00  
Hospital de Requena  
 Av. de la Constitució, 28  
 Registre a la planta baixa  
 46751 Requena  
 Tel. (96) 230 24 26  
Hospital d'Ontinyent  
 Av. Francisco Cerda, 3  
 Registre a l'annex de l'hospital, 2ª planta  
 46598 Ontinyent  
 Tel. (96) 238 02 13  
Província de Castelló  
Direcció Territorial de la Conselleria de Sanitat i Consum de Castelló  
 C/ Hort dels Corders, 12  
 12137 Castelló  
 Tel. (964) 21 06 00  
Administració d'Atenció Primària de l'Àrea 01  
 C/ Peníscola, 21  
 Registre a la 1ª planta  
 12518 Benicarló  
 Tel. (964) 47 44 61  
Hospital de Vinaròs  
 Av. Gil de Atrocillo, s/n  
 Registre a la planta baixa  
 12435 Vinaròs  
 Tel. (964) 40 00 32  
Província d'Alacant  
Direcció Territorial de la Conselleria de Sanitat i Consum d'Alacant  
 C/ Girona, 26  
 03088 Alacant  
 Tel. (96) 520 62 00  
Hospital d'Elx  
 Partida Horts i Molins, s/n  
 Registre a la planta baixa  
 03453 Elx  
 Tel. (96) 660 60 00  
Hospital d'Elda  
 Carretera d'Elda a Sax, la Torreta  
 Registre a la planta baixa  
 03701 Elda  
 Tel. (96) 698 90 00  
Hospital de Dénia  
 Partida Santa Paula, s/n  
 Registre a la planta baixa  
 03707 Dénia  
 Tel. (96) 578 70 12  
Hospital de la Vila Joiosa  
 Pl. de l'Aljub, s/n  
 Registre a la planta baixa  
 03724 La Vila Joiosa  
 Tel. (96) 685 92 00  
Hospital de Sant Vicent del Raspeig  
 C/ Canastell, 16  
 Registre a la planta baixa  
 03683 Sant Vicent del Raspeig  
 Tel. (96) 566 05 12  
Hospital d'Orihuela  
 Ctra. d'Orihuela a Almoradí, partida San Bartolome  
 Registre a la planta baixa  
 03274 Orihuela  
 Tel. (96) 677 60 00  
Alcoi  
Gerència de l'Àrea de Salut d'Alcoi  
 Av. País Valencià, 33  
 03167 Alcoi  
 Tel. (96) 554 32 55